SL Uradni list Evropske unije C 33/5

Objava vloge za spremembo v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

2013/C 33/05

Ta objava daje pravico do ugovora zoper vlogo na podlagi člena 51 Uredbe (EU) št. 1151/2012 (1) Evropskega parlamenta in Sveta.

VLOGA ZA SPREMEMBO

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

VLOGA ZA SPREMEMBO V SKLADU S ČLENOM 9

„JIHOČESKÁ NIVA“

ES št.: CZ-PGI-0105-0984-19.03.2012

ZGO ( X ) ZOP ( )

1. Postavka v specifikaciji proizvoda, na katero se sprememba nanaša:

—  ime proizvoda — ☒ opis proizvoda —  geografsko območje —  dokazilo o poreklu —  metoda pridobivanja —  povezanost —  označevanje —  nacionalne zahteve —  drugo (navedite)

2. Vrsta spremembe:

— ☒ sprememba enotnega dokumenta ali povzetka —  sprememba specifikacije registriranega ZOP ali ZGO, za katerega enotni dokument in povzetek nista bila objavljena —  sprememba specifikacije, pri kateri objavljenega enotnega dokumenta ni treba spremeniti (člen 9(3) Uredbe (ES) št. 510/2006) —  začasna sprememba specifikacije zaradi obveznih sanitarnih ali fitosanitarnih ukrepov, ki so jih uvedli javni organi (člen 9(4) Uredbe (ES) št. 510/2006)

3. Spremembe:

V šestem odstavku oddelka 4.2 (Opis) povzetka je določeno naslednje:

Oblika, v kateri se proizvod trži: razen v navedeni obliki valja s težo okoli 2,8 kg se sir prodaja tudi v polkrožni obliki (s težo okoli 1,2 kg) in v kosih s težo 115 g ali 220 g.

Zaradi boljšega odzivanja na potrebe trga je treba ta del opisa preoblikovati tako, da bo manj omejevalen. Zato je treba ta odstavek preoblikovati, kot sledi:

Oblika, v kateri se proizvod trži: sir se prodaja nerazrezan, v polovicah ali različno težkih kosih.

Ta sprememba ne pomeni sprememb v sestavi proizvoda ali metodi pridobivanja.

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (3)

„JIHOČESKÁ NIVA“

ES št.: CZ-PGI-0105-0984-19.03.2012

ZGO ( X ) ZOP ( )

1. Ime:

„Jihočeská Niva“

2. Država članica ali tretja država:

Češka republika

3. Opis kmetijskega proizvoda ali živila:

3.1 Vrsta proizvoda:

Skupina 1.3 Siri

3.2 Opis proizvoda, za katerega se uporablja ime iz 1. točke:

Zunanji videz: sir je ovalne oblike s premerom 180–200 mm in je visok približno 10 cm (tehta približno 2,8 kg), z vidnimi znaki površinske obdelave z izpiranjem ali strganjem; modro zelena plesen, ki se razrašča v siru, in maža, ki prekriva del površine sira, nista škodljivi. Površina sira je lahko kremne do svetlo rjavkaste barve.

Videz notranjosti: notranjost sira je umazano bele do kremne barve z enakomerno razporejenim zelenim do modro zelenim marmorastim vzorcem plesni v zmesi in prepoznavnimi znaki vbodov.

Čvrstost: mehek, drobljiv pri mazanju, enakomerno zorjen; prisotnost drugih vrst plesni ni dovoljena.

Okus in vonj: slan, pikanten, aromatičen, z ostrim pookusom, značilnim za gojeno žlahtno plesen Penicillium roqueforti.

Oblika, v kateri se proizvod trži: sir se prodaja nerazrezan, v polovicah ali različno težkih kosih.

Fizikalno-kemične zahteve

Vsebnost suhe snovi: 52 % dovoljeno negativno odstopanje v vsebnosti suhe snovi: – 1 %, pozitivna odstopanja v vsebnosti suhe snovi niso škodljiva.

Vsebnost maščobe v suhi snovi: 50 % dovoljeni razpon vrednosti za vsebnost maščobe v suhi snovi: 50 % do < 55 %.

Vsebnost soli: 3–5,5 %

Mikrobiološke lastnosti

Sir vsebuje gojeno žlahtno plesen Penicillium roqueforti PY ali PV, CB ali PR1 (do PR4). Poleg tega v zvezi z mikrobiološkimi zahtevami sir izpolnjuje običajna merila glede varnosti živil in higiene postopka proizvodnje.

3.3 Surovine (samo za predelane proizvode):

Osnovna surovina, ki se uporablja pri proizvodnji tega naravno pridelanega sira s plesnijo, je v mlekarni predelano kravje mleko. Uporablja se le mleko iz opredeljenega območja. Druge surovine: plesen Penicillium roqueforti PY ali PV, CB ali PR1 (do PR4), sol, mlečne kulture, sirilo in kalcijev klorid.

3.4 Krma (samo za proizvode živalskega izvora):

Ni relevantno.

3.5 Posebni proizvodni postopki, ki jih je treba izvajati na opredeljenem geografskem območju:

Osnovna surovina, tj. mleko, mora biti iz opredeljenega geografskega območja. Celoten postopek pridelave in zorenja mora potekati na opredeljenem območju, da se kar najbolje izkoristijo dolgoletne lokalne izkušnje in prvotne kleti za zorenje.

V napravo za izdelavo sira se vlije v mlekarni obdelano mleko z vsebnostjo maščobe 3,45 %, kateremu se dodajo splošno uporabljane starterske kulture, ki zagotavljajo dobro kisanje sira med celotnim postopkom proizvodnje in zorenja. Žlahtna plesen Penicillium roqueforti, ki se uporablja že več desetletij (zaloga kulture je na splošno na voljo za uporabo v živilski industriji), daje siru „Jihočeská Niva“ značilen okus. Potem ko se doda sirilo in se mleko sesiri, se nastala sirna zrna napolnijo v modele ovalne oblike. Sirotka se izsuši, na določeni temperaturi pa se razvije kultura mikroflore. Sir se soli v dveh fazah: najprej se potopi v kad s slanico, nato pa ga natrejo z grobo mleto soljo. V preteklosti je zorenje potekalo le v naravnih kleteh za zorenje, ki so bile izdolbene iz apnenčaste skale. Leta 2005 so bile zaradi povečanja proizvodnje tega sira z modro plesnijo zgrajene klimatizirane kleti za zorenje, opremljene s sistemi za nadzor temperature in vlage. Sir v kleteh zori vsaj štiri tedne.

Površina zorjenega sira se opere ali postrga.

3.6 Posebna pravila za rezanje, ribanje, pakiranje itn.:

Glede na biotehnološko naravo proizvoda mora biti sir z modro plesnijo zapakiran neposredno v proizvodnem objektu. To je nujno tudi zato, da se ohranita kakovost in higiena proizvoda, prepreči zamenjava sira s siri z drugih območij in nenazadnje omogoči boljša sledljivost proizvoda.

Sir se v celoti ali po posameznih kosih zapakira v aluminijasto folijo ali poseben ovoj, ki prepušča kisik. Drugi del proizvodnje se razreže v kose in zapakira v plastične posode, ki so pokrite s plastičnim potiskanim ovojem.

Embalaža mora biti nepoškodovana, čista in ustrezno označena.

3.7 Posebna pravila za označevanje:

Označba „Jihočeská Niva“ je jasno navedena na embalaži proizvoda.

4. Kratka opredelitev geografskega območja:

Geografsko območje zajema regijo Južna Češka, katere meje določa zakon št. 36/1960 o ozemeljski delitvi države, kakor je bil spremenjen.

5. Povezanost z geografskim območjem:

5.1 Posebnosti geografskega območja:

Regija Južna Češka je eno najmanj onesnaženih območij v Češki republiki. Vedno se je obravnavala predvsem kot kmetijsko območje. To danes še vedno velja.

Mleko izvira iz Južne Češke. Pašniki so na zaščitenih območjih Novohradské Hory, Blanský les in Šumava, edinstveno rastlinstvo območja pa ugodno vpliva na okus mleka.

Za to raznoliko, razgibano zemljišče z neokrnjenimi gozdovi, travniki, pašniki in čistimi vodotoki je značilno zelo čisto okolje, zlasti v regiji Český Krumlov in hribovju Šumava (leta 1990 je bilo razglašeno za biosferni rezervat UNESCO). Dragocenost naravnega okolja Južne Češke dokazujejo številna uradno določena zaščitena območja, od katerih imata dve območji zaščiten status UNESCO.

Območja zajemajo pašnike, bogate z različnim rastlinstvom, zlasti mezofilne pašnike, na katerih raste za območje značilno rastlinstvo. Poleg nekaterih značilnih redkih vrst so posebnost tega območja zelo raznovrstne kratkopecljate rastline (volk, bilnica itd.). Posebna endemična rastlina je Phyteuma nigrum, druge vrste so še Gentiana pannonica, Gentiana cruciata, Ligusticum mutellina, Arnica montana, Gentianella praecox subsp. Bohemica, Carex michelii, Andropogon ischaemum, Veronica teucrium, Stachys recta, Koeleria pyramidata itd.

Izkušnje lokalnega prebivalstva s proizvodnjo sira „Jihočevská Niva“, ki jih prenašajo iz roda v rod, zagotovo bistveno vplivajo na kakovost in lastnosti sira „Jihočeská Niva“.

Na podlagi teh dejavnikov se to opredeljeno območje jasno razlikuje od sosednjih območij.

5.2 Posebnosti proizvoda:

Za sir „Jihočeská Niva“ sta značilna zelo kakovostna pridelava in njegov okus z uravnoteženo vsebnostjo suhe snovi, maščobe in soli; že več desetletij ga proizvajajo po postopku, opisanem v točki 3.5, ki ostaja nespremenjen. Surovina za proizvod je mleko iz Južne Češke.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO):

Sir „Jihočeská Niva“ z modro plesnijo se v obratu Český Krumlov proizvaja z uporabo enakih proizvodnih metod že od leta 1951. Številne navedbe v medijih potrjujejo zgodovino proizvodnje sira „Niva“. Sir se imenuje po travnikih in pašnikih Šumave, ki so vir glavne sestavine, tj. kravjega mleka. Edinstveno rastlinstvo območja pozitivno vpliva na okus mleka in s tem tudi na končni proizvod.

Širša javnost in strokovnjaki mlečne industrije sir „Jihočeská Niva“ z modro plesnijo na češkem trgu zelo cenijo. Strokovnjaki sir „Jihočeská Niva“ na nacionalnih razstavah sirov že vrsto let uvrščajo v kategorijo najboljših sirov z modro plesnijo. „Jihočeská Niva“ je prav tako zelo cenjen med širšo javnostjo.

Priljubljenost in sloves sira „Jihočeská Niva“ jasno dokazuje tudi dejstvo, da je v kratkem reklamnem filmu o regiji Južna Češka predstavljen kot značilen lokalni proizvod.

Sklic na objavo specifikacije:

(člen 5(7) Uredbe (ES) št. 510/2006)

http://isdv.upv.cz/portal/pls/portal/portlets.ops.det?popk=208&plang=cs

(1) UL L 343, 14.12.2012, str. 1.

(2) UL L 93, 31.3.2006, str. 12. Nadomeščena z Uredbo (EU) št. 1151/2012 Evropskega parlamenta in Sveta z dne 21. novembra 2012 o shemah kakovosti kmetijskih proizvodov in živil.

(3) Prim. opombo 2.